4. การประกอบธุรกิจแต่ละสายผลิตภัณฑ์

บริษัทประกอบธุรกิจให้บริการและผลิตสื่อโฆษณา (Media Producer and Media Provider)
ซึ่งบริษัทจะมุ่งเน้นในการให้บริการและผลิตสื่อโฆษณาภายในอาคาร (In-store Media) เป็นหลัก
โดยจะมุ่งเน้นในเรื่องของความคิดสร้างสรรค์ในการพัฒนาสื่อรูปแบบใหม่ (Innovative Media)
เพื่อทำให้บริษัทเจ้าของผลิตภัณฑ์สามารถเข้าถึงกลุ่มลูกค้าเป้าหมายและสามารถสร้างการรับรู้แบรนด์สินค้า
(Brand awareness) ได้อย่างมีประสิทธิภาพ ที่ผ่านมา
บริษัทได้ให้บริการสื่อโฆษณาระบบดิจิตอลผ่านจอภาพ 3 มิติ (3D Digital Media)
เป็นบริษัทแรกในภูมิภาคเอเชีย และยังให้บริการสื่อโฆษณา ณ จุดขายสินค้า (Shelf Media)
สื่อโฆษณาในบริเวณส่วนต่างๆ ของอาคาร (Mall Wrap) และโครงการ uNetwork
ที่ให้บริการสื่อโฆษณาระบบดิจิตอลผ่านจอภาพในมหาวิทยาลัยหลายแห่ง
การจัดกิจกรรมบนพื้นที่อาคารจัตุรัสจามจุรี โดยสามารถแบ่งลักษณะการประกอบธุรกิจออกได้เป็น 4
ประเภทหลัก ดังต่อไปนี้

4.1 ธุรกิจให้บริการสื่อโฆษณาภายในอาคาร (In-store Media)

4.1.1 บริการสื่อโฆษณาระบบดิจิตอลในรูปแบบ 2 มิติ และ 3 มิติ

บริษัทให้บริการด้านการโฆษณาผ่านทางจอภาพในลักษณะภาพเคลื่อนไหว 2 มิติ และ 3 มิติ
ซึ่งเป็นการตลาดแบบการมุ่งสร้างทำให้แบรนด์สินค้าเป็นที่รู้จัก (Brand Awareness)
และสร้างภาพพจน์ที่ดีของบริษัทเจ้าของผลิตภัณฑ์
ให้กับผู้บริโภคและเป็นการเน้นย้ำถึงผลิตภัณฑ์หรือบริการของผู้ประกอบการ ณ จุดขาย
โดยบริษัทจะมีรายได้จากการขายเวลาโฆษณาให้แก่เจ้าของผลิตภัณฑ์
เพื่อให้บริการสื่อโฆษณาในรูปแบบของภาพ 2 มิติ และ 3 มิติ ซึ่งบริษัทเป็นบริษัทแรกที่นำสื่อโฆษณา
3 มิติ มาใช้ในภูมิภาคเอเชีย ทั้งนี้
บริษัทได้คัดเลือกสถานที่ในการติดตั้งจอภาพแสดงสื่อโฆษณาที่มีการสัญจร (Traffic)
ของกลุ่มผู้บริโภคที่หนาแน่นเพื่อให้สามารถรองรับความต้องการในการสร้างแบรนด์สินค้าของบริษัทลูกค้าให้โดดเด่นและเป็นที่สนใจต่อกลุ่มลูกค้าเป้าหมาย

นอกจากนี้
บริษัทได้มีการพัฒนาระบบควบคุมบริหารสื่อโฆษณาที่มีประสิทธิภาพในการบริหารงานโฆษณาระบบดิจิตอล
ซึ่งสามารถรองรับความต้องการของลูกค้าที่หลากหลาย
โดยบริษัทสามารถบริหารสื่อโฆษณาดิจิตอลตามสาขาต่างๆ ทั้งหมด ผ่านทางคอมพิวเตอร์ที่ติดตั้ง ณ
สำนักงานของบริษัท และสามารถปรับเปลี่ยนข้อมูลของสื่อโฆษณา (Content)
ไปตามความเหมาะสมจากการควบคุมของส่วนกลาง (Centralization)
ผ่านช่องทางอินเตอร์เน็ต นอกจากนี้ บริษัทยังสามารถตรวจสอบการทำงานของจอภาพได้ตลอดเวลา
(Real-time Monitor) และสามารถเก็บข้อมูลการให้บริการ (Log file)
เพื่อนำมาประเมินและปรับปรุงคุณภาพในการให้บริการให้เหมาะสมกับความต้องการของลูกค้าได้อีกด้วย

ภาพแสดงระบบควบคุมบริหารสื่อโฆษณาดิจิตอล

[][][][][][][][][][][][][]

ระบบควบคุมบริหารงานโฆษณายังช่วยให้บริษัทสามารถบริหารสื่อโฆษณาผ่านทางจอภาพ 2 มิติ
และ/หรือ จอภาพ 3 มิติ ให้แบ่งเป็นรอบ โดยในระยะเวลาโฆษณาหนึ่งรอบ (Loop)
อาจจะมีเวลา (Time slot) อยู่ 10 นาที ถึง 60 นาที แล้วแต่การกำหนดของบริษัท ทั้งนี้
บริษัทสามารถแพร่ภาพสื่อโฆษณาใดๆ ได้เป็นระยะเวลา 15 วินาที ถึง 3 นาที ในหนึ่งรอบ
และเมื่อวนโฆษณาครบหนึ่งรอบแล้วจะย้อนกลับไปที่โฆษณาสินค้าตัวแรกใหม่อีกครั้งหนึ่ง
ซึ่งหลักการในการโฆษณาในแบบวนหลายๆ รอบในจุดติดตั้งที่เด่นชัด
และการใช้เสียงและรูปภาพประกอบจะเป็นส่วนที่ช่วยกระตุ้นผู้บริโภค
และตอกย้ำการรับรู้แบรนด์สินค้าที่โฆษณา ซึ่งจะนำมาสู่การตัดสินใจซื้อในที่สุด นอกจากนี้
ในแต่ละจุดโฆษณาในสถานประกอบการนั้นๆ
จะแพร่ภาพสื่อโฆษณาของสินค้าต่างชนิดกันในเวลาเดียวกัน
ทำให้ผู้บริโภคและผู้ที่เดินผ่านไปมาสามารถเห็นโฆษณาไม่ซ้ำกันในขณะที่เดินผ่านแต่ละจอภาพ

ภาพและตารางแสดงตัวอย่างการโฆษณาแบบวนรอบ รอบละ 10 นาที

  [] ตารางแสดงการโฆษณาแบบวนรอบต่อหนึ่งสาขา

จากการที่บริษัทสามารถปรับเปลี่ยนระยะเวลาโฆษณาในหนึ่งรอบโดยใช้ระบบควบคุมบริหารงานโฆษณาตามที่กล่าวข้างต้น
ทำให้บริษัทสามารถขยายเวลาการให้บริการสื่อโฆษณา (Capacity) ได้
ด้วยการขยายระยะเวลาโฆษณา (Loop) ออกไปเป็น 10 นาที หรือ 20 นาที หรือ 30 นาที หรือ
60 นาที ก็ได้ ซึ่งจะทำให้บริษัทสามารถหารายได้ได้เพิ่มขึ้นจากระยะเวลาโฆษณาที่เพิ่มขึ้นใน Loop
นั้นๆ โดยไม่ต้องลงทุนเพิ่มเติม ทั้งทางด้านสถานที่ติดตั้งจอภาพและหรือจำนวนภาพเพิ่มเติม
อย่างไรก็ตาม การกำหนด Loop
ดังกล่าวขึ้นอยู่กับความเหมาะสมและความต้องการของลูกค้าและตลาดเป็นสำคัญ

รายละเอียดการให้บริการสื่อโฆษณาระบบดิจิตอลในรูปแบบของภาพ 2 มิติ และ 3 มิติ

สื่อโฆษณาระบบดิจิตอล 3 มิติที่ ศูนย์การค้าสยามพารากอน และศูนย์การค้า ดิ เอ็มโพเรียม

บริษัทได้ริเริ่มในการพัฒนาเพื่อให้บริการสื่อโฆษณา 3 มิติ (3D Digital Media Network)
เป็นรายแรกในภูมิภาคเอเชีย
โดยบริษัทใช้เทคโนโลยีล่าสุดจากประเทศเยอรมันในการผลิตงานโฆษณา (Content)
ประเภทภาพเคลื่อนไหว 3 มิติ
ทำให้สามารถผลิตงานโฆษณาที่ออกมาในรูปภาพเคลื่อนไหวเสมือนมีชีวิตลอยออกมานอกจอภาพ
โดยสามารถมองเห็นภาพ 3 มิติได้ด้วยสายตาเปล่าในมุมมองกว้าง 120 องศา
โดยไม่ต้องใช้แว่นตาหรืออุปกรณ์ใดๆ เสริม ทั้งนี้ การใช้จอภาพ 3
มิติในการแสดงสื่อโฆษณาจะทำให้ผู้ที่พบเห็นรู้สึกทึ่งไปกับการที่มี 3 มิติ
เสมือนว่าเห็นภาพหลุดออกมาจากหน้าจอ
และสามารถดึงดูดให้กลุ่มผู้บริโภคเป้าหมายหยุดยืนดูโฆษณาได้ดีเนื่องจากความแปลกใหม่
และความน่าสนใจของเทคโนโลยี

ภาพตัวอย่างภาพ 3 มิติ

[] [] []

ทั้งนี้ บริษัทได้ทำสัญญาระยะยาวเป็นเวลา 10 ปี ในการเป็นผู้ให้บริการโฆษณาภาพเคลื่อนไหว 3
มิติ ในศูนย์การค้า ดิ เอ็มโพเรียม และศูนย์การค้าสยามพารากอน
ในบริเวณที่เป็นศูนย์รวมของผู้คนที่สัญจรผ่านไปมา เช่น หน้าลิฟท์ ในลิฟท์
บริเวณทางเชื่อมต่อรถไฟฟ้าบีทีเอส บริเวณใกล้ทางขึ้นลงบันไดเลื่อน และบริเวณที่ตั้งประชาสัมพันธ์
เป็นต้น ของศูนย์การค้าสยามพารากอน และศูนย์การค้า ดิ เอ็มโพเรียม

ภาพแสดงสถานที่ติดตั้งจอภาพ 3 มิติที่ศูนย์การค้าสยามพารากอน และศูนย์การค้า ดิ เอ็มโพเรียม

[] [] []

ทั้งนี้ ลูกค้าจะมีการซื้อสื่อตั้งแต่ 1 สัปดาห์ จนถึง 6 เดือน
ซึ่งบริษัทลูกค้าที่ต้องการซื้อสื่อโฆษณาจะสามารถลงโฆษณาผ่านทางจอภาพสามมิติ ในระยะเวลา 15
วินาที – 3 นาทีต่อระยะเวลาหนึ่งรอบชั่วโมง โดยภายในหนึ่งวัน
โฆษณาหนึ่งชุดจะถูกแสดงผ่านจอภาพ ทั้งหมด 12 รอบ หรือ 12 ชั่วโมง
ตามช่วงเวลาที่ศูนย์การค้าเปิดดำเนินการ ซึ่งในหนึ่งรอบชั่วโมงได้มีการแบ่งการแสดงภาพไว้ดังนี้

+------------------------------+---------------------------------------+
| รายการ                       | ระยะเวลาในการแสดงภาพต่อรอบหนึ่งชั่วโมง     |
+------------------------------+---------------------------------------+
| สื่อโฆษณา                      | 40 นาที                                |
+------------------------------+---------------------------------------+
| รายการบันเทิงต่างๆ              | 10 นาที                                |
+------------------------------+---------------------------------------+
| รายการจากเจ้าของสถานที่         | 10 นาที                                |
|                              |                                       |
| (สยามพารากอน หรือ ดิ           | (Time Sharing)                        |
| เอ็มโพเรียม)                   |                                       |
+------------------------------+---------------------------------------+

สื่อโฆษณาระบบดิจิตอล 2 มิติที่ Health and Beauty Zone (HBA)

บริษัทได้ติดตั้งจอภาพ LCD 2 มิติ บริเวณพื้นที่แสดงสินค้าใน Home Fresh Mart และ Gourmet
Market เพื่อช่วยส่งเสริมการขายและช่วยดึงดูดความสนใจของลูกค้า
รวมทั้งสนับสนุนให้ลูกค้าตัดสินใจซื้อสินค้า ณ จุดขาย ในบริเวณโซนความงาม (HBA)
ของศูนย์การค้าเดอะมอลล์
เพื่อเป็นฐานในการกระจายสื่อโฆษณาของบริษัทให้ครอบคลุมและเข้าถึงผู้บริโภคระดับกลางถึงระดับบนได้มากขึ้น

ภาพแสดงสถานที่และการติดตั้งจอภาพที่ Beauty Zone

[]

บริษัทได้ทำการติดตั้งจอภาพในเครือข่ายทั้งหมดประมาณ 11 จอ
และสถานที่ติดตั้งจะเป็นพื้นที่เพดานของพื้นที่ขายของจุดแสดงสินค้า
โดยการแพร่ภาพโฆษณาในแต่ละจอภาพทั้งหมด 11 จอจะไม่ซ้ำกัน
แต่จะซ้ำกันทุกสาขาในแต่ละจอของแต่ละสาขา ซึ่งจะมีการฉายซ้ำทุกๆ 10 นาที
และโฆษณาแต่ละชิ้นจะใช้เวลาแพร่ภาพประมาณ 15 - 30 วินาที ดังนั้น
ในกรณีที่ซุปเปอร์มาร์เก็ตเปิดดำเนินการเป็นเวลา 12 ชั่วโมงต่อวัน
การฉายโฆษณาแบบวนรอบจะทำให้สามารถฉายโฆษณาซ้ำได้ถึง 72 ครั้งภายในหนึ่งวันต่อหนึ่งสาขา
หรือคิดเป็นประมาณ 2,160 ครั้งต่อเดือน ซึ่งโดยปกติ
บริษัทจะทำสัญญากับลูกค้าเป็นระยะเวลาประมาณ 1-3 เดือน

สื่อโฆษณาระบบดิจิตอล 2 มิติที่อาคารจัตุรัส จามจุรี (Chamchuri Square)

ในปี 2552 บริษัทได้รับสิทธิการบริหารสื่อภายในอาคารจัตุรัส จามจุรีแต่เพียงผู้เดียว
ซึ่งเป็นอาคารสำนักงาน ที่พักอาศัย และศูนย์การเรียนรู้ที่เป็นของจุฬาลงกรณ์มหาวิทยาลัย
บริษัทได้ติดตั้งจอภาพภายในอาคารดังกล่าวเพื่อเป็นช่องทางการเพิ่มรายได้และขยายเครือข่ายโฆษณาของบริษัท

สื่อออนไลน์โดยบริษัทย่อย บริษัท เอนโม จำกัด

ในปี 2553 บริษัทได้จัดตั้งบริษัทย่อย ได้แก่ บริษัท เอนโม จำกัด
เพื่อทำธุรกิจลงทุนในกิจการด้านสื่อออนไลน์ โดยได้เริ่มลงทุนในลิขสิทธ์เกมส์ออนไลน์ ได้แก่ เกมส์
Sangokushi หรือ มหาสงครามสามก๊ก เพื่อเปิดให้บริการผ่านทาง Internet Web Browser

4.1.2 ธุรกิจให้บริการสื่อโฆษณาที่ไม่ใช่ระบบดิจิตอล (Non-Digital Media)

นอกจากการให้บริการในรูปแบบดิจิตอลผ่านจอภาพแล้ว
บริษัทยังเล็งเห็นถึงความสำคัญของสื่อโฆษณาในรูปแบบอื่นๆ
เพื่อพัฒนาให้บริษัทมีสื่อโฆษณาได้รูปแบบหลากหลายตามความต้องการของบริษัทเจ้าของผลิตภัณฑ์
และยังช่วยตอกย้ำให้ผู้บริโภคได้เห็นและรับรู้สินค้าได้ชัดเจนยิ่งขึ้น

ในปี 2550 บริษัทเริ่มให้บริการโฆษณารูปแบบใหม่ (Innovative Media) ที่ไม่ใช่ระบบดิจิตอล
ซึ่งประกอบด้วยแผ่นป้ายโฆษณาแสดงสินค้าประกอบชั้นแสดงสินค้า (Shelf Media)
ซึ่งสามารถแบ่งได้เป็นป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf
Pop-up) ป้ายโฆษณาแบบอุโมงค์ (Tunnel Media) และ ป้ายโฆษณาแบบกรอบ (Shelf
Frame) เพื่อเป็นการโฆษณาและประชาสัมพันธ์สินค้า ณ จุดขาย
และบริษัทยังให้บริการโฆษณาบริเวณส่วนหน้าของรถเข็น (Cart Media) บริเวณพื้น (Floor
Wrap) และจอภาพเพื่อแสดงโฆษณาประกอบชั้นแสดงสินค้า (Shelf TV)
โดยบริษัทได้ทำบันทึกข้อตกลงกับเดอะมอลล์กรุ๊ป โดยไม่มีกำหนดระยะเวลาสิ้นสุดของสัญญา
เพื่อมีสิทธิในการติดตั้งและบริหารสื่อดังกล่าวใน Home Fresh Mart ทุกสาขาของเดอะมอลล์ และ
Gourmet Market ของศูนย์การค้า สยามพารากอน และศูนย์การค้า ดิ เอ็มโพเรียม

นอกจากนี้ ในปี 2553
บริษัทได้ออกแบบสื่อรูปแบบใหม่โดยสื่อเสมือนสินค้าจริงตั้งอยู่ภายนอกอาคารจัตุรัสจามจุรี (Mock Up
Media) และป้ายภายนอกอาคาร (Billboard)
โดยได้รับการตอบรับอย่างดีจากเจ้าของสินค้าและ Media Agency

ภาพแสดงสถานที่และการติดตั้งป้ายภายนอกอาคาร (Billboard)

[] []

ภาพแสดงตัวอย่างสื่อโฆษณาประเภทต่างๆ ในซุปเปอร์มาร์เก็ต

ป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf Pop-up)

[] [] [] []

ป้ายโฆษณาแบบอุโมงค์ (Tunnel Media) ป้ายโฆษณาแบบกรอบ (Shelf Frame)

[] [] []

โฆษณาส่วนหน้าของรถเข็น (Cart Media) โฆษณาบริเวณพื้น (Floor Wrap)

[] []

[]โฆษณาประกอบชั้นแสดงสินค้า (Shelf TV) โฆษณาสื่อเสมือนจริงสินค้า (Mock Up Media)

[] []

นอกจากนี้ บริษัทยังให้บริการผ่านสื่อโฆษณาอื่นๆ เช่น การให้บริการโฆษณาบริเวณส่วนต่างๆ
ของอาคาร (Wrap) โดยการนำแผ่นโฆษณาหุ้มบริเวณประตูลิฟท์ เสา พื้น บันไดเลื่อน ประตูห้องน้ำ
ซุ้มประตูทางเข้าห้าง และลานจอดรถ เป็นต้น

ภาพแสดงการให้บริการโฆษณาบริเวณส่วนต่างๆ ของอาคาร (Mall Wrap)

[]

ทั้งนี้ ในการให้บริการสื่อโฆษณาที่ไม่ใช่ระบบดิจิตอลนี้
จะช่วยทำให้บริษัทเป็นผู้ให้บริการสื่อโฆษณาที่มีสื่อภายในอาคาร (In Store Media) ที่หลากหลาย
และครบวงจร
ซึ่งสามารถครอบคลุมความต้องการของลูกค้าได้มากยิ่งขึ้นโดยบริษัทจะเป็นผู้ออกแบบรูปแบบของสื่อโฆษณาให้แก่ลูกค้า
และจะว่าจ้างให้บริษัทภายนอก (Outsource) ผลิตสื่อโฆษณานั้นๆ ซึ่งโดยปกติ
บริษัทจะทำสัญญากับลูกค้าเป็นระยะเวลาประมาณ 3 - 12 เดือน

4.2 ธุรกิจให้บริการรับออกแบบจัดสร้างภาพ 3 มิติ ภาพยนตร์ 2 มิติ และภาพยนตร์ 3 มิติ
และการรับทำโฆษณา (Content Provider)

นอกจากการให้บริการสื่อโฆษณาระบบดิจิตอลและสื่อโฆษณาที่ไม่ใช่ระบบดิจิตอลแล้ว
บริษัทยังให้บริการออกแบบและผลิตงานโฆษณาในรูปแบบต่างๆ
ทั้งระบบดิจิตอลและที่ไม่ใช่ระบบดิจิตอล โดยขอบเขตงานให้บริการสำหรับสื่อโฆษณาระบบดิจิตอล
ได้แก่ การเขียนบทสำหรับโฆษณา การถ่ายทำและตัดต่อโฆษณา
การออกแบบและปรับปรุงภาพเคลื่อนไหวทั้ง 2 มิติ และ 3 มิติให้เหมาะสมที่จะแสดงออกทางจอภาพ
รวมถึงการแปลงภาพ 2 มิติให้เป็น 3 มิติ เพื่อใช้ในการโฆษณา ซึ่งบริษัทมีทีมงานผลิต
ที่มีความสามารถในการดำเนินการผลิตได้ตามความต้องการของลูกค้า

ทั้งนี้บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI)
โดยได้รับการยกเว้นภาษีเงินได้นิติบุคคล จากการประกอบกิจการ ซอฟต์แวร์ ประเภท Digital
Content ซึ่งได้แก่ การสร้างและผลิตสื่อโฆษณา 3 มิติ และค่าเผยแพร่สื่อโฆษณา 3 มิติ เป็นเวลา
8 ปีนับจากวันที่ 4 กรกฎาคม 2549
(โปรดดูรายละเอียดของสิทธิพิเศษที่ได้รับจากการส่งเสริมการลงทุนข้อ 5.4)

สำหรับขอบเขตงานให้บริการสำหรับสื่อโฆษณาที่ไม่ใช่ระบบดิจิตอล ได้แก่
การออกแบบรูปแบบหรือประเภทของสื่อโฆษณา เพื่อให้สอดคล้องกับความต้องการและแนวความคิด
(concept) ของลูกค้าและหรือลักษณะของสินค้า
ซึ่งเมื่อลูกค้าเห็นด้วยกับรูปแบบและประเภทของสื่อโฆษณาที่บริษัทเสนอแนะ
บริษัทจะดำเนินการว่าจ้างบริษัทภายนอก (Outsource) ในการจัดทำและผลิตโฆษณานั้นๆ
ในรูปแบบที่กำหนด เช่น สติ๊กเกอร์ ฉลาก และ Pop-up เป็นต้น

4.3 ธุรกิจให้เช่าบริการจอภาพ

เดิมบริษัทได้มีการสำรองจอภาพ 3 มิติ สำหรับสับเปลี่ยนหากจอภาพที่ติดตั้งอยู่เกิดมีปัญหาขัดข้อง
ซึ่งจะช่วยทำให้บริษัทสามารถให้บริการสื่อโฆษณาประเภทดิจิตอลได้อย่างราบรื่นและไม่ติดขัด ทั้งนี้
บริษัทได้มีการบริหารการใช้จอภาพสำรองดังกล่าวให้เกิดประโยชน์สูงสุด โดยการนำจอภาพ 3 มิติ
ที่มีไว้สำรองดังกล่าวไปให้เช่าเพื่อเป็นการสร้างรายได้เพิ่มเติมให้แก่บริษัท ทั้งนี้
ลูกค้าส่วนใหญ่ที่ใช้บริการนี้ ได้แก่ ผู้ให้บริการบริหารจัดงาน (Event management หรือ Event
Organizer) และลูกค้าที่ต้องการได้จอภาพระบบทีวี 3 มิติไว้ที่ร้านค้าเอง
โดยคิดอัตราค่าเช่าเป็นรายวัน รายสัปดาห์ และรายเดือน ตามระยะเวลาการเช่า
ซึ่งโดยปกติอยู่ในช่วงประมาณ 3 – 5 วัน ขึ้นอยู่กับความต้องการใช้ของลูกค้า
ซึ่งบริษัทจะต้องทำหน้าที่เป็นผู้ติดตั้งและดูแลจอภาพดังกล่าวเองทั้งหมด อย่างไรก็ตาม
บริษัทได้นำจอภาพดังกล่าวไปติดตั้งแทนจอภาพที่เสียในศูนย์การค้าสยามพารากอน และศูนย์การค้าดิ
เอ็มโพเรียม

4.4 โครงการ uNetwork

บริษัทได้ลงนามร่วมกับสำนักงานคณะกรรมการอุดมศึกษาในบันทึกข้อตกลงความร่วมมือการสนับสนุนโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษาในชื่อโครงการ
uNetwork โดยใช้เทคโนโลยีจอภาพผ่านเครือข่ายสารสนเทศเพื่อพัฒนาการศึกษา
โดยเป็นการให้สิทธิแก่บริษัทโดยไม่มีกำหนดระยะเวลาสิ้นสุดในการใช้เครือข่ายเคเบิ้ลใยแก้วความเร็วสูง
(High Speed Fiber Optic) ซึ่งเชื่อมต่อระหว่างระบบคอมพิวเตอร์ของมหาวิทยาลัยต่างๆ
ในนาม Uninet เพื่อใช้เป็นช่องทางในการเผยแพร่สื่อต่างๆ สู่มหาวิทยาลัยทั่วประเทศ

โครงการนี้จะเป็นการร่วมมือกันระหว่าง สถานศึกษา และภาคเอกชน
ในการหาช่องทางให้นักศึกษาแสดงผลงานออกทางสื่อโทรทัศน์
โดยบริษัทสามารถใช้เครือข่ายเคเบิ้ลใยแก้วความเร็วสูงในการถ่ายทอดกิจกรรมและประกาศต่างๆ
เช่น กิจกรรมทางด้านวิชาการ การประกาศรับสมัครงาน การแสดงผลงานของนักศึกษา
และการแข่งขันกีฬา เป็นต้น โดยไม่ต้องเสียค่าใช้จ่าย
โดยบริษัทจะนำจอภาพไปติดตั้งตามสถานที่ต่างๆ ในมหาวิทยาลัย เช่น โรงอาหาร สหกรณ์
สนามกีฬา และห้องประชุมเป็นต้น
และจะเปิดจอภาพให้นักศึกษาและผู้ที่เดินผ่านไปมาสามารถรับชมรายการของบริษัทได้ตลอดระยะเวลาที่ออกอากาศ

ทั้งนี้ บริษัทจะสามารถสร้างรายได้จากโครงการ uNetwork ในรูปแบบต่างๆ เช่น
การขายเวลาโฆษณาโดยตรงในเวลาของรายการผู้ให้การสนับสนุน
และการขายเวลาโฆษณาในรูปแบบอื่นๆ ในเวลาของรายการของมหาวิทยาลัย และ/หรือ
รายการส่งเสริมความรู้และสารคดีต่างๆ ได้แก่ ค่าสปอนเซอร์ของรายการที่ออกอากาศ
การโฆษณาแฝงแบบผูกโยง (Tie-in) ในรายการที่ออกอากาศ
ค่าคอมมิชชั่นในการขายผลงานของอาจารย์หรือนักศึกษา ค่าสปอนเซอร์ของการจัดกิจกรรมต่างๆ
เช่น การจัดกิจกรรม และหรือรายการในรูปแบบ Reality Show โดยให้นักศึกษาเข้ามาแข่งขันกัน
เป็นต้น ณ ปัจจุบัน โครงสร้างของการแพร่ภาพของโครงการเป็นดังนี้

โครงสร้างผังรายการหลักของโครงการ uNetwork

[]

ที่มา: บริษัท

หมายเหตุ: ผังรายการดังกล่าวอาจมีการปรับเปลี่ยนไปได้ตามความต้องการของแต่ละมหาวิทยาลัย

4.5 ธุรกิจให้คำปรึกษาและจัดกิจกรรมการตลาดและประชาสัมพันธ์ โดยบริษัทย่อย บริษัท
อรูมายไลท์ จำกัด

ในปี 2553 บริษัทได้จัดตั้งบริษัทย่อย คือ บริษัท อรูมายไลท์ จำกัด
เพื่อทำธุรกิจให้คำปรึกษาและจัดกิจกรรมการตลาดและประชาสัมพันธ์
มีลูกค้าเป้าหมายหลักทั้งภาครัฐและเอกชน

ภาพการจัดนิทรรศการ “84 พรรษา ดวงใจราษฎร์ ปราชญ์แห่งน้ำ”, กิจกรรม 7 PATTUTOR
CAMP ปี 2 และโครงการปิดเทอมเปิดทัวร์

[] [] []

4.6 ธุรกิจสื่อออนไลน์ โดยบริษัทย่อย บริษัท เอนโม จำกัด

ในปี 2553 บริษัทได้จัดตั้งบริษัทย่อย คือ บริษัท เอนโม จำกัด เพื่อทำธุรกิจสื่อออนไลน์
โดยมีลูกค้าเป้าหมายคือผู้เล่นเกมออนไลน์

ภาพการเปิดตัวเกมออนไลน์ Sangokushi และ Soccer Manager

[] []

ลูกค้าเป้าหมาย

ลูกค้าเป้าหมายหลักของบริษัท คือ
บริษัทเจ้าของผลิตภัณฑ์และบริการรวมทั้งผู้ประกอบการทั่วไปที่ต้องการโฆษณาสินค้าของตนในพื้นที่ตามศูนย์การค้าที่มีสัญญาให้บริษัทเป็นผู้บริหารธุรกิจให้บริการสื่อ
ทั้งนี้ บริษัทมุ่งเน้นในการเข้าถึงลูกค้าที่เป็นผู้ประกอบการให้บริการ และเจ้าของผลิตภัณฑ์ต่างๆ
ที่ต้องการทำการตลาดเพื่อส่งเสริมการขาย สร้างการรับรู้แบรนด์สินค้า (Brand Awareness)
และประชาสัมพันธ์ผลิตภัณฑ์เพื่อสร้างความต้องการในการบริโภค ณ จุดขาย
และการสร้างภาพพจน์ที่ดีให้แก่องค์กรของลูกค้า
โดยกลุ่มลูกค้าส่วนใหญ่จะเป็นบริษัทที่มีศักยภาพในการเติบโตอย่างต่อเนื่อง
บริษัทได้จำแนกกลุ่มลูกค้าตามประเภทของผลิตภัณฑ์ เช่น กลุ่มผลิตสินค้าเพื่ออุปโภคบริโภค
กลุ่มให้บริการด้านความบันเทิง กลุ่มลูกค้าสถาบัน
(กลุ่มให้บริการประกันภัยและกลุ่มให้บริการทางการเงิน) และองค์กรข้าราชการ เป็นต้น

นโยบายการจัดจำหน่ายและช่องทางการจัดจำหน่าย

ในช่วงเริ่มต้นของการดำเนินธุรกิจ บริษัทมีนโยบายขายบริการสื่อโฆษณาให้แก่ลูกค้าโดยตรง
ซึ่งเป็นเจ้าของหรือตัวแทนจำหน่ายผลิตภัณฑ์ ต่อมา
เมื่อบริษัทมีการขยายขอบเขตการให้บริการเพิ่มมากขึ้น
บริษัทได้เพิ่มช่องทางการขายบริการสื่อโฆษณาผ่านทางบริษัทตัวแทนโฆษณา (Advertising
Agency) เนื่องจากบริษัทตัวแทนโฆษณาเป็นผู้มีความชำนาญด้านการขายและการตลาด
และสามารถจัดแพคเกจของสื่อโฆษณาที่หลากหลายร่วมกับพันธมิตรทางการค้าอื่น ที่ใช้บริการร่วมกัน
ทำให้บริษัทได้รับประโยชน์จากรายได้ที่เพิ่มมากขึ้น
อีกทั้งยังช่วยให้บริษัทลดค่าใช้จ่ายในเรื่องของพนักงานขาย
และสามารถลดความเสี่ยงในภาวะธุรกิจโฆษณาถดถอย
เนื่องจากไม่ต้องรับภาระค่าใช้จ่ายของพนักงานขายในส่วนที่เป็นค่าใช้จ่ายคงที่ เช่น เงินเดือน
และสวัสดิการพนักงานต่างๆ เป็นต้น

ดังนั้น บริษัทมีช่องทางการจัดจำหน่าย ซึ่งสามารถแบ่งได้ดังนี้

1. เจ้าของผลิตภัณฑ์โดยตรง (Direct Sales)

ลูกค้ากลุ่มนี้มาจากการให้บริการสื่อโฆษณา 3 มิติเป็นหลัก ซึ่งเป็นธุรกิจเริ่มแรกของบริษัท
โดยบริษัทมีนโยบายที่จะสร้างและรักษาสัมพันธ์อันดีกับลูกค้ากลุ่มนี้
รวมถึงขยายฐานลูกค้าไปในประเภทผลิตภัณฑ์อื่นที่หลากหลาย

2. บริษัทตัวแทนโฆษณา (Advertising Agency)

เป็นบริษัทที่ให้บริการด้านการวางแผนงานการใช้สื่อ และดูแลการโฆษณาในรูปแบบต่างๆ
ของลูกค้าโดยบริษัทตัวแทนโฆษณาจะทำงานร่วมกับบริษัทลูกค้าที่เป็นเจ้าของผลิตภัณฑ์
เพื่อจัดหามุมมองและแนวทางในการทำโฆษณาต่างๆ
ที่สามารถตอบสนองความต้องการของลูกค้าได้อย่างเหมาะสม ที่ผ่านมา
บริษัทมีความสัมพันธ์อันดีกับบริษัทตัวแทนโฆษณาจำนวนมากกว่า 10 บริษัท ทั้งนี้
การที่บริษัทมีสัดส่วนรายได้มาจากบริษัทตัวแทนโฆษณาค่อนข้างสูงเป็นผลมาจากนโยบายของบริษัทที่ต้องการใช้ความชำนาญด้านการขายและความสัมพันธ์กับลูกค้าที่ดีของบริษัทตัวแทนโฆษณาให้เกิดประโยชน์สูงสุด
และยังสามารถลดความเสี่ยงทางธุรกิจในสภาวะเศรษฐกิจถดถอยได้อีกด้วย

นโยบายการกำหนดค่าตอบแทนสำหรับการเช่าสถานที่ติดตั้งสื่อโฆษณา

ในการกำหนดค่าตอบแทนสำหรับการเช่าสถานที่ติดตั้งสื่อโฆษณา มีรูปแบบที่นิยมปฏิบัติโดยทั่วไป
จำนวน 4 รูปแบบ ได้แก่

1) Time Sharing เป็นการให้ผลตอบแทนในรูปแบบของเวลาโฆษณาแก่เจ้าของสถานที่
โดยจะกำหนดเวลาโฆษณาที่ต้องจัดสรรให้แก่เจ้าของสถานที่ในแต่ละช่วงเวลาโฆษณา
เพื่อให้เจ้าของสถานที่สามารถใช้เวลาดังกล่าวในการเผยแพร่ข่าวสารหรือประชาสัมพันธ์
โดยไม่ต้องเสียค่าใช้จ่าย

2) Revenue Sharing
เป็นการให้ผลตอบแทนในรูปแบบของการแบ่งรายได้จากค่าโฆษณาให้แก่เจ้าของสถานที่
ซึ่งค่าตอบแทนจะผันแปรไปตามรายได้จากผลการดำเนินงานของสื่อโฆษณาที่ติดตั้ง
โดยบริษัทสามารถนำเวลาโฆษณาไปขายได้ทั้งหมด
และจะแบ่งส่วนแบ่งให้แก่เจ้าของสถานที่ตามสัดส่วนของรายได้ที่กำหนด

3) Fixed Rate เป็นการให้ผลตอบแทนที่มีการกำหนดเป็นจำนวนคงที่
โดยไม่ขึ้นอยู่กับความสามารถในการสร้างรายได้จากผลการดำเนินงานของสื่อโฆษณาที่ติดตั้ง
โดยบริษัทสามารถนำเวลาโฆษณาไปขายได้ทั้งหมด
และจะแบ่งผลตอบแทนเป็นจำนวนคงที่ให้แก่เจ้าของสถานที่
ไม่ว่าบริษัทจะสามารถขายเวลาโฆษณาได้เท่าไรก็ตาม

4) Combination เป็นการให้ผลตอบแทนในรูปแบบผสมจากวิธีที่กล่าวข้างต้น
ซึ่งขึ้นอยู่กับข้อตกลงระหว่างบริษัทและเจ้าของสถานที่

ทั้งนี้ ณ ปัจจุบัน บริษัทมีนโยบายกำหนดค่าตอบแทนสำหรับการเช่าสถานที่ติดตั้งสื่อโฆษณา
โดยมุ่งเน้นที่วิธี Revenue Sharing เป็นหลัก
เนื่องจากเป็นการจ่ายผลตอบแทนตามสัดส่วนรายได้ของบริษัท
ซึ่งจะช่วยทำให้บริษัทสามารถบริหารจัดการต้นทุนการให้บริการได้อย่างมีประสิทธิภาพ
อีกทั้งเจ้าของสถานที่จะช่วยสนับสนุน อำนวยความสะดวก และให้ความช่วยเหลือแก่บริษัท เนื่องจาก
หากบริษัทมีรายได้เพิ่มสูงขึ้น จะช่วยทำให้เจ้าของสถานที่มีรายได้เพิ่มสูงขึ้นตามไปด้วย

การตลาดและสภาวะการแข่งขัน

กลยุทธ์การแข่งขัน

•
มีนโยบายคัดเลือกสถานที่สำหรับติดตั้งอุปกรณ์เพื่อสื่องานโฆษณาที่เลือกเฉพาะบริเวณที่มีการสัญจรของคนหนาแน่น
อาทิ บริเวณจุดซื้อ ทางเข้าออกอาคาร หน้าลิฟท์ และบันไดเลื่อน ในซุปเปอร์มาร์เก็ต
ห้างสรรพสินค้า และมหาวิทยาลัย ที่สอดคล้องกับ การดำเนินชีวิตของผู้บริโภค (Lifestyle
Media ) และกลุ่มลูกค้าเป้าหมาย

• ทำธุรกิจให้บริการสื่อโฆษณาภายในอาคาร (In-store Media)
ที่ครบวงจรและมีความหลากหลายซึ่งสามารถตอบสนองความต้องการของลูกค้าทุกกลุ่มได้
และสามารถเข้าถึงลูกค้ากลุ่มเป้าหมายได้ง่าย ราคาคุ้มค่า และเห็นผลชัดเจนดีที่สุดในปัจจุบัน

• นำเสนอสื่อโฆษณาเป็นแบบแพคเกจ (package)
ในราคาที่คุ้มค่าเพื่อตอบสนองต่อความต้องการของลูกค้าหลากหลายประเภท
โดยบริษัทไม่ได้มีการกำหนดแพคเกจแบบตายตัว
แต่จะทำแพคเกจเสนอลูกค้าตามความต้องการของลูกค้าที่เหมาะสมกับสื่อโฆษณาต่างๆที่บริษัทมีอยู่
เช่น บริษัทสามาถขายสื่อโฆษณาผ่าน จอภาพ 3 มิติ รวมกับสื่อโฆษณาต่างๆ
ในศูนย์การค้าสยามพารากอน และดิ เอ็มโพเรียม เป็นต้น

• มุ่งเน้นงานโฆษณาที่สามารถดึงดูดความสนใจของลูกค้า
รวมถึงการกระตุ้นการตัดสินใจเลือกซื้อผลิตภัณฑ์ที่ใช้บริการแทนผลิตภัณฑ์ของคู่แข่ง
ด้วยเทคโนโลยีจอภาพสามมิติ

• เน้นการสร้างความสัมพันธ์อันดีกับลูกค้าเพื่อให้เข้าใจถึงลูกค้าได้อย่างถูกต้อง
และมีประสิทธิภาพไม่ว่าในแง่กลุ่มลูกค้าเป้าหมาย และกำลังซื้อของลูกค้าเป้าหมาย

• พัฒนาเทคโนโลยีใหม่ๆในการนำเสนอบริการสื่อโฆษณาให้แก่ลูกค้าอย่างต่อเนื่อง
โดยเฉพาะสื่อโฆษณารูปแบบใหม่ (Innovative Media)
เพื่อเป็นการตอกย้ำความเป็นผู้นำในสื่อโฆษณารูปแบบใหม่
นอกจากนี้ยังมุ่งเน้นพัฒนาคุณภาพของงานโฆษณาอยู่ตลอดเวลา

• ให้ความสำคัญกับทรัพยากรบุคคล โดยสนับสนุนการสร้างสัมพันธ์อันดี
และความร่วมมือในการทำงานระหว่างบุคลากรภายในองค์กรด้วยการจัดกิจกรรมเชื่อมความสัมพันธ์ต่างๆ

จุดแข็งของบริษัท

• มีสื่อโฆษณาภายในอาคารที่ครบวงจร โดยบริษัทสามารถให้บริการโฆษณาได้ทั้งในระบบดิจิตอล
แบบ 3 มิติ และ 2 มิติ และระบบที่ไม่ใช่ดิจิตอล แบบแผ่นป้ายและสติกเกอร์
ซึ่งสื่อโฆษณาดังกล่าวมีการติดตั้งกระจายอยู่ทั่วกรุงเทพฯ ทั้งในห้างสรรพสินค้า อาคารจัตุรัส จามจุรี
และสถานศึกษา

•
มีบุคลากรที่มีความเชี่ยวชาญทางด้านเทคโนโลยีและมีความมุ่งมั่นทางด้านการพัฒนาในการคิดค้นและออกแบบผลิตภัณฑ์ใหม่ๆ
(Innovation) อยู่ตลอดเวลา เพื่อให้ได้มาซึ่งผลิตภัณฑ์ที่ตรงตามความต้องการของลูกค้า

• เป็นผู้นำในการผลิตและให้บริการสื่อโฆษณา 3 มิติ
โดยสามารถสร้างและออกแบบภาพเคลื่อนไหวทั้ง 2 มิติ และ 3 มิติ รวมถึงการแปลงภาพ 2
มิติให้เป็น 3 มิติ เพื่อใช้ในการโฆษณา

• มีสัญญาระยะยาวในการเป็นผู้ให้บริการโฆษณาภาพเคลื่อนไหว 3 มิติ ในศูนย์การค้า ดิ
เอ็มโพเรียม และ สยามพารากอน
และมีสัญญาการให้บริการสื่อโฆษณาในศูนย์การค้าทั้งในเขตกรุงเทพและปริมณฑลและต่างจังหวัดทั้งในแบบดิจิตอลเช่น
จอภาพ 2 มิติบริเวณหัวชั้นแสดงสินค้า และแบบที่ไม่ใช่ดิจิตอล เช่น ป้ายโฆษณาที่จุดขายต่างๆ
และโฆษณาบริเวณส่วนต่างๆ ของอาคาร
ทำให้สามารถเข้าถึงผู้บริโภคได้อย่างกว้างขวางและหลากหลายกลุ่มเป้าหมาย

• มีการให้บริการเพื่อแสดงโฆษณาบนชั้นแสดงสินค้า (Shelf Media) และ Health and
Beauty Zone (HBA) โดยมุ่งเน้นการโฆษณาที่จุดขายและความต่อเนื่องของการโฆษณา

• ได้รับบัตรส่งเสริมการลงทุนโดยคณะกรรมการส่งเสริมการลงทุนธุรกิจซอฟต์แวร์ประเภท
Digital Content โดยได้รับสิทธิประโยชน์ยกเว้นภาษีเงินได้นิติบุคคลเป็นเวลา 8 ปี นับตั้งแต่ปี
2549

• บริษัทมีความสัมพันธ์อันดีต่อเจ้าของพื้นที่ในกลุ่มห้างสรรพสินค้าเดอะมอลล์
ยังประโยชน์ในการสร้างโอกาสเพิ่มพื้นที่สื่อใหม่ได้ตลอด

นโยบายการกำหนดราคาในการให้บริการสื่อโฆษณา

การกำหนดราคาผลิตภัณฑ์ของบริษัทแบ่งเป็น 3 ประเภทหลัก ประกอบด้วย

1)  การกำหนดราคาการให้บริการโฆษณาผ่านระบบดิจิตอล
    คิดราคาเป็นรายเดือนในแต่ละเครือข่าย เช่น จอ 3 มิติที่สยามพารากอนและดิ เอ็มโพเรียม
    หรือจอที่ HBA ในซุปเปอร์มาเก็ต จอที่จามจุรี เป็นต้น

2)  การกำหนดราคาการให้บริการโฆษณาผ่านสื่อที่เป็นสติ๊กเกอร์ (Non-digital)
    กำหนดเป็นรายเดือนรวมทุกสาขา เหมาเป็นแพ็ค หรือแยกสาขา แยกจำนวนชิ้น เป็นต้น

3) การกำหนดราคาการให้บริการสื่อโฆษณาประเภทต่างๆ เช่น บริการผลิตงานโฆษณา
และการให้เช่าจอภาพ จะคิดราคาตามต้นทุนที่เกิดขึ้นบวกกำไรส่วนเพิ่มในอัตราที่เหมาะสม

ภาวะอุตสาหกรรมโฆษณา

ตารางค่าใช้จ่ายในการโฆษณาในปี 2554 และปี 2555 สรุปได้ดังนี้

[]

ที่มา: Nielsen Media Research

จากรายงานข้อมูลของ Nielsen Media Research
จะเห็นว่าการใช้จ่ายในสื่อโฆษณารวมสื่อทุกประเภทในปี 2555 มีจำนวน 131,258 ล้านบาท
เพิ่มขึ้นร้อยละ 10 จากจำนวน 119,753 ล้านบาทจากปี 2554
โดยสัดส่วนในการใช้เงินโฆษณาสูงที่สุดยังคงเป็นการโฆษณาผ่านโทรทัศน์เป็นจำนวนเงินทั้งสิ้น
68,105 ล้านบาท คิดเป็นส่วนแบ่งการตลาดร้อยละ 50 สื่อที่ได้รับความนิยมรองลงมา ได้แก่
หนังสือพิมพ์ซึ่งมีจำนวนเงินโฆษณาจำนวน 20,047 ล้านบาท คิดเป็นส่วนแบ่งการตลาดร้อยละ 15

ในปี 2555 อัตราการเติบโตของสื่อโฆษณาประเภทต่างๆ ส่วนใหญ่มีอัตราการเติบโตอย่างรวดเร็ว
สื่อที่มีการเติบมากที่สุดคือ สื่อภายในอาคาร โดยมีอัตราการเติบโตร้อยละ 69
รองลงมาคือสื่ออินเตอร์เน็ต อัตราการเติบโตรอยละ 36
แต่ก็มีสื่อโฆษณาแม็กกาซีนที่มีอัตราการเติบโตชะลอตัวหรือลดลงร้อยละ 12

แนวโน้มการใช้จ่ายในอุตสาหกรรมสื่อโฆษณา

[]

ที่มา: Nielsen Media Research

คู่แข่งขัน

คู่แข่งขันของบริษัทเป็นผู้ประกอบธุรกิจด้านกิจกรรมทางโฆษณาทั้งหมด
ไม่ว่าจะเป็นการผ่านสื่อทางโทรทัศน์ วิทยุ หนังสือพิมพ์ ภาพยนตร์ อินเตอร์เน็ต และสื่ออื่นๆ
โดยในการให้บริการสื่อโฆษณาภายในอาคารของบริษัทจะมีข้อได้เปรียบสื่อโฆษณาประเภทที่เข้าถึงผู้บริโภคจำนวนมาก
(Mass Media) เช่น โทรทัศน์ และหนังสือพิมพ์ คือ
สามารถเน้นเฉพาะกลุ่มผู้บริโภคเป้าหมายได้ดีกว่า สามารถกระตุ้นความต้องการของผู้บริโภค ณ
จุดขายได้อย่างมีประสิทธิภาพ และยังมีอัตราค่าโฆษณาไม่สูงมากอีกด้วย

หากพิจารณาจากลักษณะการให้บริการด้านโฆษณาในลักษณะที่คล้ายคลึงกับบริษัท
ซึ่งเป็นผู้ให้บริการสื่อโฆษณาภายในอาคารผ่านทางจอโทรทัศน์และสื่อประเภทประกอบอาคารแบบต่างๆ
สามารถแสดงรายชื่อและลักษณะการให้บริการของคู่แข่งขันหลักของบริษัทได้ดังตารางต่อไปนี้

+----------------+---------------------------+------------------------+
| คู่แข่งขัน         | ลักษณะการให้บริการ           | สถานที่ให้บริการ           |
+================+===========================+========================+
| บริษัท วีจีไอ      | บริการสื่อใ                  | รถไฟฟ้าทั้งตัวรถและบริเว    |
| โกลบอล มีเดีย    | นรถไฟฟ้าและห้างสรรพสินค้าต่างๆ | ณชานชาลาห้างสรรพสินค้าต่าง |
| จำกัด           |                           | ๆ อาทิเช่น เทสโก้ โลตัส    |
|                |                           | บิ๊กซี คาร์ฟู วัตสัน เป็นต้น    |
+----------------+---------------------------+------------------------+
| Point of View  | บ                         | อาคารสำนักงานขนาดใหญ่    |
| Group          | ริการสื่อโฆษณาผ่านทางจอโทรทัศน์ | โรงภาพยนตร์ ร้านอาหาร    |
|                | ป้ายโฆษณาในร่มและ           | และศูนย์การค้าคาร์ฟูร์       |
|                | สื่อโฆษณาประกอบส่วนของอาคาร  |                        |
+----------------+---------------------------+------------------------+
| บริษัท ​แอคมี​เดีย   | บริหารงานจัด​การสื่อ​โฆษณา​และ   | ซู​เปอร์มาร์​เ​ก็ตประกอบด้วย   |
| (​ไทย​แลนด์) จำกัด | ส่ง​เสริม​การขาย​ในซู​เปอร์มาร์​เ​ก็ต | ท้อปส์ ซู​เปอร์มาร์​เ​ก็ต       |
|                | ประกอบด้วย สื่อ​โฆษณารถ​เข็น    | ​ศูนย์การค้าเดอะมอลล์       |
|                | สื่อ​โฆษณาชั้นวางสินค้า          | ศูนย์การค้าอิมพิ​เรียล        |
|                | สื่อ​โฆษณาตู้​แช่ สื่อ​โฆษณาติดพื้น    | ศูนย์การค้าพาต้า และบิ๊กซี    |
|                | สื่อ​โฆษณาตั้งพื้น และสื่อ​โฆษณา ณ  | ซุปเปอร์​เซฟ              |
|                | จุดชำระ​เงิน                 |                        |
+----------------+---------------------------+------------------------+
| Cheeze Media   | บริการสื่อโฆษณาผ่านทางจ       | ศูนย์การค้าสยามสแควร์      |
|                | อโทรทัศน์ขนาดใหญ่กลางแจ้งและโ | แ                      |
| (ซึ่งปัจจุบันกลุ่ม    | ทรทัศน์ขนาดเล็กในห้างสรรพสินค้า | ละศูนย์การค้าสยามดิสคอฟวอรี่ |
|                |                           |                        |
| สยามพิวรรธน     |                           |                        |
| ์ได้เข้าบริหารแทน) |                           |                        |
+----------------+---------------------------+------------------------+
| DDD            | บร                        | ศูนย์การค้า ดิ เอ็มโพเรียม   |
|                | ิการงานโฆษณาผ่านทางจอโทรทัศน์ | ศูนย์การค้าสยามพารากอน    |
|                | และจอภาพ LED              | และศูนย์การค้า มาบุญครอง   |
+----------------+---------------------------+------------------------+
| Central VDO    | บร                        | บริเวณของศูนย์การค้าเซ็นทรัล |
| Wall           | ิการงานโฆษณาผ่านทางจอโทรทัศน์ | 6 สาขา                 |
+----------------+---------------------------+------------------------+
| Wrap Inc.      | บริการงาน                  | บริเ                    |
|                | แผ่นสติ๊กเกอร์โฆษณาในภายใน    | วณของศูนย์การค้ากลุ่มเซ็นทรัล |
|                | และภายนอกอาคารสำนักงาน     | และอาคารสำนักงานขนาดใหญ่ |
|                | และห้างสรรพสินค้า            |                        |
+----------------+---------------------------+------------------------+
| SC Central     | บร                        | บริเวณของศูนย์การค้าเซ็นทรัล |
| Chidlom        | ิการงานโฆษณาผ่านทางจอโทรทัศน์ | สาขาชิดลม               |
+----------------+---------------------------+------------------------+
| Take a look    | บริการงานโฆษณาผ่านจอภาพ LED | ตั้งอยู่บริเว               |
|                |                           | ณหน้าศูนย์การค้าเซ็นทรัลเวิลด์ |
+----------------+---------------------------+------------------------+
| Master AD      | บริก                       | ถนนสายหลักในก           |
|                | ารโฆษณาผ่านอุปกรณ์หลายประเภท | รุงเทพมหานครและต่างจังหวัด |
|                | อาทิเช่น ป้ายโฆษณาบิลบอร์ด     |                        |
+----------------+---------------------------+------------------------+
| Plan B         | บริการสื่อรถโดยสารสาธารณะ    | รถโดยสารประจำทาง       |
+----------------+---------------------------+------------------------+
| BMN            | บริการสื่อรถไฟฟ้าใต้ดิน         | รถไฟฟ้า                 |
|                |                           | ใต้ดินทั้งในตัวรถและชานชาลา |
+----------------+---------------------------+------------------------+
| บริษัท อาร์เอส    | บริการสื่อวิทยุ ณ              | TOPS บิ๊กซี เทสโก้โลตัส     |
| อินสโตร์ มีเดีย    | จุดขายและสื่อโฆษณาผ่านจอ LCD  | และศูนย์การค้า คาร์ฟูร์      |
| จำกัด           |                           |                        |
+----------------+---------------------------+------------------------+

ทั้งนี้ คู่แข่งขันที่มีการประกอบธุรกิจ และสถานที่ให้บริการสื่อ ใกล้เคียงกับบริษัท ได้แก่ บริษัท วีจีไอ
โกลบอล มีเดีย จำกัด บริษัท แอคมีเดีย (ไทยแลนด์) จำกัด, Wrap Inc., บริษัท อาร์เอส
อินสโตร์ มีเดีย จำกัด, Point of View Group และ Cheeze Media
ซึ่งเมื่อเปรียบเทียบกับบริษัทแล้ว บริษัทมีข้อได้เปรียบในเรื่องของการใช้เทคโนโลยีจอภาพ 3 มิติ
การใช้สื่อโฆษณาอื่นที่ไม่ใช่ดิจิตอล และ ณ ปัจจุบัน
บริษัทยังได้มีการขยายพื้นที่จุดให้บริการที่เพิ่มมากขึ้น โดยเฉพาะสื่อในมหาวิทยาลัยผ่านโครงการ
uNetwork ที่มีจำนวนมหาวิทยาลัยในโครงการเพิ่มขึ้น
จึงทำให้สื่อของบริษัทสามารถเข้าถึงผู้บริโภคระดับอุดมศึกษาได้เพิ่มขึ้น นอกจากนี้ ในปี 2552
บริษัทได้รับสิทธิบริษัทสื่อภายในอาคารจตุรัส จามจุรีแต่เพียงผู้เดียว
ซึ่งสื่อทั้งหมดของบริษัทที่กล่าวมาแล้วจะทำให้บริษัทสามารถให้บริการสื่อโฆษณาเพื่อตอบสนองความต้องการของลูกค้าได้หลากหลายประเภท

การจัดหาผลิตภัณฑ์หรือบริการ

ภาพรวมการจัดหาและการให้บริการสื่อโฆษณาดิจิตอล

การจัดหาสถานที่ติดตั้งจอภาพเพื่อให้บริการสื่อโฆษณาแบบดิจิตอล

บริษัทมีหลักเกณฑ์ในการพิจารณาและดำเนินการในการจัดหาสถานที่
และขั้นตอนในการให้บริการสื่อโฆษณาในระบบดิจิตอลผ่านจอภาพ ดังนี้

1. บริษัทจะพิจารณาสถานที่ที่มีศักยภาพที่เหมาะสมในการเป็นจุดติดตั้งอุปกรณ์จอภาพ เช่น
ศูนย์การค้า ซุปเปอร์มาร์เก็ต และสถาบันการศึกษา โดยบริษัทจะพิจารณาปัจจัยสำคัญ เช่น
ปริมาณการสัญจรของประชาชน (Traffic) โครงข่ายของสถานที่ (Network)
และลักษณะของกลุ่มประชาชนที่สัญจรผ่านสถานที่นั้นๆ

2. ถ้าหากบริษัทพิจารณาปัจจัยต่างๆ แล้วมีความเห็นว่า
สถานที่ดังกล่าวมีความเหมาะสมในการติดตั้งอุปกรณ์เพื่อให้บริการสื่อโฆษณาแบบดิจิตอล
บริษัทจะเข้าติดต่อเจ้าของสถานที่เพื่อขออนุญาตในการติดตั้งอุปกรณ์
โดยบริษัทจะเจรจาราต่อรองในเรื่องผลตอบแทนในรูปแบบส่วนแบ่งรายได้ ส่วนแบ่งเวลา
หรือค่าเช่าพื้นที่รายเดือน และบริษัทจะต้องทำการออกแบบระบบในการโฆษณา
ระยะเวลาในการให้บริการ และการกระจายจุดติดตั้งจอภาพในตำแหน่งที่เหมาะสม

3. บริษัทจะนำเสนอแผนงานในการติดตั้งให้แก่เจ้าของสถานที่ เพื่อทำการสรุปข้อสัญญาในการติดตั้ง
ซึ่งโดยปรกติบริษัทจะทำสัญญาให้บริการกับศูนย์การค้าเป็นระยะเวลา 3 - 10 ปี
และบริษัทจะใช้เวลาในการติดตั้งระบบและอุปกรณ์ประมาณ 60 - 120
วันโดยขึ้นอยู่กับจำนวนสาขาที่ต้องติดตั้ง และจำนวนเงินทุนหมุนเวียน

4. ภายหลังจากการติดตั้งและเริ่มให้บริการแล้ว
บริษัทจะทำการส่งรายงานการให้บริการให้แก่ลูกค้าทุก 1 เดือน
และสำรวจตรวจสอบสภาพและความเรียบร้อยของอุปกรณ์อยู่เป็นประจำ
เพื่อสร้างความพึงพอใจให้กับเจ้าของสถานที่และลูกค้าที่พบเห็น

การผลิตสื่อโฆษณา

ขั้นตอนหลักในการผลิตงานโฆษณาของบริษัทมีดังนี้

1.
ก่อนที่จะมีการผลิตสื่อโฆษณาแต่ละประเภทบริษัทจะต้องมีการทำความเข้าใจถึงความต้องการของลูกค้า
รวมทั้งมีการอธิบายลักษณะของสื่อโฆษณาในแบบต่างๆ ของบริษัทให้แก่ลูกค้า
โดยจะมีการสัมภาษณ์ลูกค้าให้ทราบถึง
รูปแบบงานโฆษณาที่ต้องการงบประมาณในการผลิตและระยะเวลาในการโฆษณาที่ลูกค้าต้องการ

2. หลังจากทำความเข้าใจถึงความต้องการของลูกค้าแล้ว
บริษัทจะออกแบบโฆษณาตามที่ลูกค้าต้องการและจะทำการยืนยันกับลูกค้าในรูปแบบก่อนทำการผลิตพร้อมทั้งนำเสนอต่อเจ้าของสถานที่เพื่อรับทราบ
หากแบบของลูกค้าไม่ขัดต่อภาพลักษณ์ของอาคารบริษัทจะดำเนินการผลิตและติดตั้งต่อไป
หากแบบไม่เหมาะสมต่อภาพลักษณ์ของสถานที่หรืออาคาร
บริษัทจะปรับแบบโดยจะนำเสนอให้ลูกค้าพิจารณพร้อมกับให้เจ้าของสถานที่พิจารณา
และจะปรับแบบจนกว่าจะเห็นชอบทั้งสองฝ่าย จึงจะดำเนินการผลิตและติดตั้งต่อไป

3. การผลิตสื่อโฆษณาจะแบ่งออกเป็นสองประเภทหลัก คือ ประเภทสื่อโฆษณาดิจิตอล
และไม่ใช่ดิจิตอล ซึ่งจะมีขั้นตอนในการผลิตแตกต่างกันดังนี้

- ประเภทสื่อโฆษณาดิจิตอล บริษัทออกแบบ ตัดต่อ
และผลิตงานโฆษณาในรูปแบบดิจิตอลซึ่งจะนำไปเผยแพร่ผ่านจอภาพ 2 มิติ หรือ จอภาพ 3 มิติ
ได้เอง ซึ่งถ้าลูกค้ามีวีดีโอภาพในงานโฆษณาอยู่เองแล้ว บริษัทจะทำการตัดต่อ และ/หรือ
ผลิตภาพให้เป็น 3 มิติได้โดยใช้เวลาประมาณ 1 วัน
และถ้าลูกค้าต้องการให้บริษัทผลิตสื่อโฆษณาชิ้นใหม่ บริษัทจะใช้เวลาในการผลิตทั้งหมดประมาณ 3
วัน ทั้งนี้ขึ้นอยู่กับความยากง่ายของเนื้องาน

- ประเภทสื่อโฆษณาไม่ใช่ดิจิตอล ในส่วนของสื่อโฆษณาประเภทป้ายโฆษณาแบบฉลาก (Shelf
Label) ป้ายโฆษณาแบบผุดขึ้น (Shelf Pop-up) ป้ายโฆษณาแบบอุโมงค์ (Tunnel Media)
และ ป้ายโฆษณาแบบกรอบ (Shelf Frame) และโฆษณาบริเวณส่วนหน้าของรถเข็น (Cart
Media) และป้ายขนาดใหญ่ (Billboard) บริษัทไม่มีนโยบายในการผลิตเอง
โดยบริษัทจะเป็นผู้ออกแบบสื่อโฆษณาและจ้างให้บริษัทอื่นผลิต
ซึ่งบริษัทจะช่วยในเรื่องการออกแบบและควบคุมคุณภาพให้ได้สื่อโฆษณาในแบบที่ลูกค้าต้องการและมีความเหมาะสมกับจุดติดตั้ง
เวลาในการผลิตสื่อโฆษณาแบบไม่ใช่ดิจิตอลจะอยู่ที่ประมาณ 5 – 15 วัน
ขึ้นอยู่กับประเภทและขนาดของรูปแบบของโฆษณา

4. หลังจากจบขั้นตอนการออกแบบและผลิตแล้ว
บริษัทจะทำการติดตั้งสื่อโฆษณาตามรูปแบบและเงื่อนไขในสัญญา
และจะมีการตรวจสอบผลการติดตั้งว่าสื่อโฆษณาแต่ละประเภทนั้นถูกต้องตามเงื่อนไขในสัญญาที่ได้ทำไว้กับลูกค้า
และเจ้าของพื้นที่

การออกแบบและผลิตระบบซอร์ฟแวร์เพื่อควบคุมและบริหารสื่อโฆษณาระบบดิจิตอล

ในการติดตั้งระบบบริการสื่อโฆษณาแบบดิจิตอลนั้น
บริษัทจะทำการออกแบบและผลิตซอร์ฟแวร์เพื่อให้บริการสื่อโฆษณาให้เหมาะสมกับ
ความต้องการของเจ้าของสถานที่ พร้อมทั้งคำนึงถึงความต้องการของลูกค้า
และสามารถทำให้ฝ่ายปฏิบัติการและฝ่ายอื่นๆ ของบริษัทใช้งานได้อย่างมีประสิทธิภาพสูงสุด
โดยส่วนของซอร์ฟแวร์พื้นฐานสามารถแบ่งเป็นส่วนหลักๆ ได้ 4 ส่วนดังนี้

1. ระบบบัญชี เป็นระบบที่จะทำหน้าที่ในการออก ใบแจ้งหนี้ ใบเสร็จรับเงิน
และรายงานให้กับผู้บริหารของบริษัท เจ้าของสถานที่ และลูกค้า
ซึ่งการออกแบบระบบนี้จะต้องขึ้นอยู่กับความต้องการของเจ้าของสถานที่ และลูกค้า
และบริษัทจะทำการปรับระบบบัญชีของบริษัทให้สามารถรองรับรูปแบบ (Format)
ในการออกใบแจ้งหนี้ ใบเสร็จรับเงิน และรายงาน ตามที่เจ้าของสถานที่ต้องการได้

2. ระบบเพื่อรองรับฝ่ายขายและการตลาด (Sales and Marketing)
เป็นระบบที่ออกมารองรับความต้องการของฝ่ายขายและการตลาดเพื่อที่จะสามารถรับรู้ข้อมูลของระบบการให้บริการสื่อโฆษณาที่ทำงานอยู่ได้ตลอดเวลา
(Real time) โดยรายละเอียดของส่วนนี้จะทำให้ฝ่ายขายและการตลาดรู้ข้อมูลของ
ระยะเวลารอบที่ยังว่างอยู่และสามารถขายได้ (Available Timeslot)
เพื่อสามารถนำไปประมวลผลและสามารถกำหนดรายการส่งเสริมการขาย (Promotion)
ได้อย่างเหมาะสม

3. ระบบทางเทคนิค (Technical) เป็นระบบเพื่อทำให้ฝ่ายปฏิบัติการสามารถทำการตรวจสอบ
(Monitor)
ระบบการทำงานของแต่ละจอภาพในแต่ละระบบการให้บริการสื่อโฆษณาว่ายังสามารถให้บริการได้หรือไม่
สามารถตรวจสอบปัญหาเบื้องต้นของระบบได้จากห้องควบคุมของบริษัท
และซอร์ฟแวร์ส่วนนี้ยังทำหน้าที่เป็นส่วนกลาง (Centralization) ในการควบคุมข้อมูล
(Content) ที่จะส่งไปตามจอภาพต่างๆ ได้อีกด้วย

4. ระบบย่อยอื่นๆ (Miscellaneous)
เป็นระบบเพื่อทำการรองรับในการออกรายงานเพื่อผู้บริหารในการสรุปยอดการขาย
และระบบนี้จะสามารถปรับปรุงเพื่อออกรายงานด้านอื่นๆ แล้วแต่ความต้องการของลูกค้า
เจ้าของสถานที่ หรือฝ่ายต่างๆ ของบริษัทได้อีกด้วย

โดยขั้นตอนในการออกแบบและผลิตซอร์ฟแวร์เพื่อให้บริการสื่อโฆษณาระบบดิจิตอลมีดังนี้

1) ขั้นตอนแรกในการผลิต
บริษัทจะทำการเก็บข้อมูลของเจ้าของสถานที่ที่บริษัทจะเข้าทำการติดตั้งระบบว่า มีระบบบัญชีแบบไหน
ต้องการให้มีการออกรายงานอย่างไร โดยการเข้าไปดูระบบที่เกี่ยวข้อง และสัมภาษณ์ฝ่ายต่างๆ
ที่เกี่ยวข้อง

2) หลังจากนั้น บริษัทจะนำข้อมูลที่ได้รับนำมาพิจารณาว่าจะต้องใช้ซอร์ฟแวร์แบบใด
โดยถ้าเป็นซอร์ฟแวร์ที่มีอยู่ในตลาดอยู่แล้ว บริษัทก็อาจจะซื้อมาประยุกต์ใช้
หรือบริษัทอาจจะจ้างบริษัทผลิตซอร์ฟแวร์ (Software house) ในการเขียนซอร์ฟแวร์ขึ้นมาใหม่
โดยในการพิจารณาดังกล่าว บริษัทจะคำนึงถึงเรื่องลักษณะของการปฏิบัติการ (Feature)
ว่าครอบคลุมสิ่งที่บริษัทต้องการหรือไม่ และราคาเหมาะสมกับความสามารถของซอร์ฟแวร์หรือไม่

3) หลังจากที่บริษัทตัดสินใจเลือกระบบซอร์ฟแวร์แล้ว จะทำการติดตั้งระบบเพื่อให้บริการ
โดยหลังจากที่ทำการติดตั้งแล้ว ฝ่ายปฏิบัติงานของบริษัทอาจจะทำการเพิ่มส่วนต่างๆ ของซอร์ฟแวร์
(Module) เพื่อให้รองรับกับความต้องการใช้งานในอนาคตได้

การจัดหาอุปกรณ์จอภาพ

ในการให้บริการสื่อโฆษณา 3 มิตินั้น บริษัท ได้เริ่มต้นนำเข้าจอภาพ 3 มิติจากบริษัท New Sight
จำกัด ประเทศเยอรมัน ซึ่งเป็นผู้ผลิตจอ 3 มิติแห่งแรกของโลก โดยบริษัทได้รับสิทธิในการใช้ ขาย
และให้เช่าจอภาพ 3 มิติ เป็นรายแรกในประเทศไทย อย่างไรก็ตาม
สัญญาแต่งตั้งตัวแทนดังกล่าวได้สิ้นสุดไปแล้วเมื่อเดือนกุมภาพันธ์ ปี 2550 ทั้งนี้ ในอนาคต
หากบริษัทมีความจำเป็นต้องซื้อจอภาพ 3 มิติเพิ่มเติม
บริษัทจะจัดซื้อและติดตั้งจากผู้แทนจำหน่ายโดยตรง และ/หรือ
บริษัทผู้จัดจำหน่ายที่ให้ข้อเสนอที่ดีที่สุดกับบริษัท ในส่วนของการจัดหาจอภาพ LCD 2 มิตินั้น
บริษัทสามารถซื้อจอภาพ LCD 2 มิติได้จากผู้แทนจำหน่ายโดยตรง และ/หรือ
บริษัทผู้จัดจำหน่ายที่ให้ข้อเสนอที่ดีที่สุดกับบริษัท โดยจะสั่งซื้อสินค้าเป็นจำนวนมากต่อครั้ง
ซึ่งทำให้สามารถได้ราคาที่ถูกกว่าราคาตลาดทั่วไป

ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-